Rasmus Gai er blevet en mand mod systemet. Kampen mod kommunen og asfaltfabrikken NCC i Hjallerup har kostet et ægteskab og et mentalt sammenbrud, men han fortsætter ufortrødent.

1. januar 2017 ramte Rasmus Gai fra Hjallerup bunden. Netop som det nye år var nogle få timer gammelt, rejste hans kone gennem 22 år sig op i sengen og meddelte, at hun ville skilles. - Min kone måtte stoppe den kamp, vi havde startet sammen. Hun magtede simpelthen ikke at være en del af det mere, fortæller Rasmus Gai i dag. Fejl, svigt og ulovlige beslutninger Kampen drejer sig om asfaltfabrikken NCC, der ligger lige bag ved hans have og et naturområde, som Rasmus Gai også ejer en stor del af. Eller rettere; kampen er primært mod Brønderslev Kommune, der har miljøtilsynet med asfaltvirksomheden. En kamp, der har indeholdt en lang række af fejl, svigt og ulovlige beslutninger. - Vi har vundet i Miljø- og Fødevareklagenævnet, kommunen har ignoreret os, eksperter har gang på gang kritiseret kommunen, men politikerne i Brønderslev er fuldstændig ligeglade, siger Rasmus Gai. Se videoen, hvor Rasmus Gai fortæller om tre af de værste oplevelser og hør, hvordan han har det i dag. TV2 Nord ville selvfølgelig gerne have interviewet en ansvarlig fra Brønderslev Kommune, men hverken udvalgsformand Karsten Frederiksen (K), borgmester Mikael Klitgaard (V) eller vicekommunaldirektør Lene Faber har ønsket at stille op.